Fil-lejl tas-27 ta' Frar 1920, pulizija li kien qed jagħmel ir-ronda tiegħu ħdejn il-pont ta' Bendlerbrucke fuq Landwehr Kanal ġewwa Berlin, tefa' ħarstu fuq mara żagħżugħa li deherlu kienet qed tixxabbat iżżejjed biex tħares lejn l-ilma. Fid-daqqa u l-ħin intebaħ x'kienet sa tagħmel u ġera għal fuqha biex iwaqqafha milli taqbeż għal isfel. L-uffiċjal talabha isimha u l-indirizz imma ma wiġbitux. Meta ma seta' jieħu l-ebda informazzjoni mingħandha, ma kellux għażla oħra għajr li jeskortaha lejn l-eqreb sptar fejn baqgħet tħares ċassa lejn kulħadd bla ma tlissen kelma. Meta raw hekk, l-awtoritajiet tal-isptar ittrasferewha fl-istituzzjoni psikjatrika ta' Dalldorf taħt l-isem ta' Fraulein Unbekannt (Sinjorina mhux Magħrufa) fejn damet maqfula sentejn. Ftit li xejn kienet tikkomunika u xi infermiera nnutaw li kienet titkellem Ġermaniż b'aċċent Russu. Kien innutat ukoll li din il-mara kellha marki ta' feriti qodma f'rasha u f'partijiet oħra ta' ġisimha. Min kienet din iż-żagħżugħa? X'kien il-passat tagħha? Fl-1922, Clara Peuthert pazjenta fl-istess sptar psikjatriku, sqarret li dil-mara mhux magħrufa ma kienet ħadd ħlief bint il-Kżar Nikolai tar-Russja li kien inqatel fl-1918 flimkien ma' familtu u xi qaddejja mir-rivoluzzjonarji Bolxevisti. Din l-istqarrija bdiet tinfirex u l-Barunessa Sophie Buxhoeveden, eks damiġella tal-kżarina li kienet ħarbet mir-Russja, stqarret meta ratha li: "Hija qasira wisq biex tkun Tatiana." Ftit ġranet wara l-mara mhux magħrufa tenniet li: "Jiena qatt m'għidt li kont Tatiana. Jisimni Anastasia...l-iżgħar bint ta' Kżar Nikolai Romanov," u ftit ftit bdiet ħierġa l-istorja tagħha. Irrakkuntat dwar x'ġara f'dak il-lejl fatali fid-Dar ta' Ipatiev ġewwa l-belt Siberjana ta' Ekaterinburg fejn kienu ilhom jinżammu xhur sħaħ priġunieri tal-awtoritajiet rivoluzzjonarji. Qalet li qajmuhom f'nofs ta' lejl u daħħluhom f'kamra b'saqaf baxx fil-kantina u f'salt is-suldati fetħu n-nar fuqhom. Hi qalgħet daqqa f'rasha biċ-ċipp ta' xkubetta waqt li kienet feruta mal-art u ntilfet minn sensiha. Li ma kienx għal suldat Bolxevista kunjomu Tchaikovsky, li tħassarha u waqt dak il-pandemonju kollu ħadha u ħbieha f'għorfa fil-foresta, kienet tispiċċa ħażin bħall-kumplament tal-familja tagħha. Minn hemm ħarbu għar-Rumanija u biex tirringrazzjah talli salvaha, iżżewġitu u kellhom tarbija. Wara ddeċidiet li riedet tiltaqa' ma' zijitha, il-Prinċipessa Irina ta' Hesse ġewwa l-Ġermanja. Kien għalhekk li f'dak il-lejl fi Frar instabet fuq pont ġewwa Berlin iddisprata u determinata li ttemm ħajjitha. L-istorja ta' Anna (fil-qosor għal Anastasia) Tchaikovsky, kif bdiet issejjaħ lilha nnifisha, ħolqot sensazzjoni kbira fost mijiet ta' refuġjati Russi fl-Ewropa u fl-Istati Uniti tal-Amerka. Membri tal-aristokrazija Russa li kien irnexxielhom jaħarbu l-qilla tal-kotra fir-rivoluzzjoni tal-1917, kellhom ħerqa kbira sabiex jarawha, jkellmuha u jemmnu fiha; ħafna minnhom kienu qed ifittxu dik it-tibna biex jibqgħu fil-wiċċ għax ma setgħux iniżżluha li r-Russja Imperjali kienet ħaġa tal-passat. Mill-banda l-oħra kienu ħafna li ma kinux konvinti minnha u mill-ħrafa li rrakkuntat. Kienu ħafna d-drabi meta Anna ma rnexxilhiex tagħraf membri tal-familja Romanov u ex qaddejja tal-palazz imperjali Russu. Barra minn hekk ma kellhiex ħjiel tal-ilsien Russu u qajla t'ilsna oħra li kienu normalment mgħallma lit-tfal tal-imperatur Nikolai. Ħu l-kzarina maqtula, il-Gran Duka Ernst ta' Hesse, ma niżlitlux sa griżmejh dil-biċċa xogħol u qabbad investigatur privat biex iqalleb u jfittex fil-passat ta' Anna Tchaikovsky; liema tfittxija tat riżultati totalment kuntrarji għal dak li qalet Anna. L-isem proprju ta' dil-mara kien fil-fatt Franziska Schanzkovska, Polakka li fil-Gwerra l-Kbira kienet taħdem ġo fabbrika tal-munizzjoni. Kienet għarusa suldat li miet fuq front tal-ġlied u kien ghalhekk li abortiet tqala bikrija. Ftit wara korriet ġravi fuq il-post tax-xogħol meta żelqitilha hand grenade minn idha u splodiet; f'dak l-inċident rat ħaddiem ħdejha jmut quddiem għajnejha. Wara dal-inċident għaddiet minn dipressjoni kbira u f'Settembru 1916 iddaħħlet fl-ewwel minn sensiela ta' sptarijiet mentali tul ħajjitha; fil-bidu tal-1920, il-familja ta' Franziska rrappurtawha nieqsa minn darha f'Berlin. B'din l-informazzjoni f'idejh, il-Gran Duka ta' Hesse ikkontestaha bis-saħħa kollha u ddikjaraha giddieba u impostura. Fl-1938, Anna Tchaikovsky bdiet proċeduri legali f'qorti Ġermaniża sabiex tieħu sehma mill-ġid li l-kżar kellu akkumulat f'banek barra r-Russja. Membri tal-familja Romanov fl-Ewropa kienu diġà qasmu bejniethom il-ftit flus li nstabu f'kontijiet bankarji u għaldaqstant hi bdiet tisħaq li ġiet imċaħħda mill-wirt ta' missierha. Tressqu xhieda favur u kontra dak li kienet qed issostni Anna u saru appelli kontra appelli f'dik li baqgħet tissemma bħala l-itwal kawża fil-qrati Ġermaniżi. Fl-1970, il-qorti kkonkludiet li Anna Tchaikovsky, li sa dan iż-żmien kienet qed tgħix l-Istati Uniti bħala Anna Anderson, ma tatx prova tal-identità aristokratika tagħha. Mill-banda l-oħra ma kienet inġiebet l-ebda prova konkreta li tgiddibha. Anna Anderson (Tchaikovsky) kompliet tgħix il-kumplament ta' ħajjitha fl-istat ta' Virginia ma żewġha Jack Manahan, Professur tal-Istorja li żżewwiġha biex ma tiġix deportata lura lejn il-Ġermanja, u fl-eċċentriċità tiegħu kien iħobb juża l-espressjoni li "l-Kżar tar-Russja kien il-kunjatu tiegħu". Mietet fl-1984 u baqgħet sal-aħħar nifs ta' ħajjitha tisħaq li kienet bint il-Kzar Nikolai Romanov. Mal-waqgħa tal-blokk Sovjetiku fl-1991, saru skavi arkeoloġiċi fil-foresta Siberjana fejn kienu diġà jeżistu provi ta' fejn indifnet il-familja imperjali Russa. Inqalgħu minn ġot-tajn l-iskeletri ta' ħamsa mis-seba' membri tal-familja Romanov; l-iżgħar ulied, Anastasia u Alexei ma nstabux. L-ispekulazzjonijiet ma waqfux u l-midja internazzjonali reġgħet qajmet il-kwistjoni ta' Anna Anderson u reġgħet feġġet it-tama li l-Gran Dukessa Anastasia Romanov kienet tassew ħelsitha mill-massakru tal-1918. Sadanittant l-iskavi komplew sakemm fl-2007 ittellgħu żewġ skeletri minn ġo ħofra tajn viċin ħafna ta' dik fejn kienu nstabu parti kbira tal-familja imperjali. Eżamijiet forensiċi b'metodi mill-aktar moderni flimkien ma' DNA imqabbel ma' qraba ħajjin tal-familja Romanov ikkonkludew li kienet instabet il-familja kollha ta' Kżar Nikolai kif ukoll il-qaddejja li kienu nqatlu magħhom. Meta twettaq l-istess eżami fuq troffa xagħar ta' Anna Anderson ir-riżultat ħareġ negattiv. Id-DNA tagħha qabel perfettament ma' ta' Karl Maucher, neputi tal-Polakka Franziska Schanzkowska.